SL Uradni list Evropske unije L 179/72

UREDBA (EU) št. 673/2014 EVROPSKE CENTRALNE BANKE

z dne 2. junija 2014

o ustanovitvi Odbora za mediacijo in sprejetju njegovega poslovnika

(ECB/2014/26)

SVET EVROPSKE CENTRALNE BANKE JE –

ob upoštevanju Uredbe Sveta št. (EU) 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 25(5) Uredbe,

ob upoštevanju naslednjega:

(1) V skladu s členom 25(5) Uredbe (EU) št. 1024/2013 bo Evropska centralna banka (ECB) ustanovila odbor za mediacijo, ki bo odgovoren za odpravljanje razhajanj med stališči, ki jih izrazijo pristojni organi zadevnih sodelujočih držav članic glede ugovorov Sveta ECB zoper osnutke odločitev Nadzornega odbora, ustanovljenega po navedeni uredbi.

(2) V skladu z uvodno izjavo 73 Uredbe (EU) št. 1024/2013 bi morali ustanovitev Odbora za mediacijo in še zlasti njegova sestava zagotavljati, da se bodo nasprotujoča si mnenja razreševala uravnoteženo in v interesu celotne Unije.

(3) Poslovnik Odbora za mediacijo ne posega v postopek, v katerem sodelujoča država članica zunaj euroobmočja uradno sporoči ECB svoje obrazloženo nestrinjanje z ugovorom Sveta ECB zoper osnutek odločitve Nadzornega odbora po členu 7(7) Uredbe (EU) št. 1024/2013.

(4) Ker je podpredsednik Nadzornega odbora član Sveta ECB in član Nadzornega odbora, je najbolj primeren za predsedovanje Odboru za mediacijo –

SPREJEL NASLEDNJO UREDBO:

UVODNO POGLAVJE

Člen 1

Dopolnilna narava

Ta uredba dopolnjuje Poslovnik Evropske centralne banke (2). Pojmi, uporabljeni v tej uredbi, imajo enak pomen kot pojmi, opredeljeni v Poslovniku Evropske centralne banke.

POGLAVJE I

ODBOR ZA MEDIACIJO

Člen 2

Ustanovitev

V skladu s členom 25(5) Uredbe (EU) št. 1024/2013 se ustanovi Odbor za mediacijo.

Člen 3

Sestava

1. Odbor za mediacijo sestavlja po en član iz vsake sodelujoče države članice.

2. Odboru za mediacijo predseduje podpredsednik Nadzornega odbora, ki ni član Odbora za mediacijo.

Člen 4

Imenovanje članov

1. Vsaka sodelujoča država članica imenuje po enega člana Odbora za mediacijo izmed članov Sveta ECB in Nadzornega odbora. Predsednik spodbuja doseganje uravnoteženosti med člani Sveta ECB in Nadzornega odbora.

2. Članom Odbora za mediacijo mandat preneha, če prenehajo biti člani organa, iz katerega so bili imenovani.

3. Vsak član, ki deluje v vlogi člana Odbora za mediacijo, ravna v interesu celotne Unije.

Člen 5

Udeležba na sejah Odbora za mediacijo

1. Razen v primeru iz odstavka 2 je udeležba na sejah Odbora za mediacijo omejena na njegove člane, predsednika in sekretarja.

2. Na povabilo Odbora za mediacijo se lahko določenih sej Odbora za mediacijo udeležijo strokovnjaki, če so potrebni njihovo strokovno znanje in izkušnje.

Člen 6

Seje Odbora za mediacijo

1. Predsednik lahko skliče sejo Odbora za mediacijo, kadar koli meni, da je to potrebno.

2. Odbor za mediacijo ima svoje seje v prostorih ECB.

3. Na zahtevo predsednika se lahko seje Odbora za mediacijo izvedejo v obliki telekonference, razen če temu nasprotujejo vsaj trije člani.

4. Zapisniki sej Odbora za mediacijo se predložijo članom v odobritev na naslednji seji ali pred tem po pisnem postopku, po odobritvi pa jih podpiše predsednik. Zapisniki se dajo na voljo Svetu ECB in Nadzornemu odboru.

5. Sekretar Nadzornega odbora deluje kot sekretar Odbora za mediacijo. V vlogi slednjega pomaga predsedniku Odbora za mediacijo pri pripravi sej Odbora za mediacijo in obravnavnega odbora ter je odgovoren za pripravo osnutkov zapisnikov teh sej. Pomaga tudi sekretarju Sveta ECB pri pripravi sej Sveta ECB v zvezi z vsemi vprašanji, v katere je bil vključen Odbor za mediacijo, in je odgovoren za pripravo osnutka zadevnega dela zapisnika seje.

Člen 7

Glasovanje

1. Za glasovanje Odbora za mediacijo se zahteva sklepčnost dveh tretjin njegovih članov. Če sklepčnosti ni, lahko predsednik skliče izredno sejo, na kateri lahko člani glasujejo ne glede na sklepčnost.

2. Vsak član ima en glas. Odbor za mediacijo odloča z navadno večino svojih članov. V primeru enakega števila glasov ima odločilni glas član Odbora za mediacijo z najdaljšim mandatom, v primeru enako trajajočih mandatov dveh ali več članov pa ima odločilni glas najstarejši član.

3. Odbor za mediacijo glasuje na zahtevo predsednika. Predsednik začne postopek glasovanja tudi na zahtevo treh članov Odbora za mediacijo.

4. Na zahtevo predsednika se lahko odločitve sprejmejo tudi po pisnem postopku.

POGLAVJE II

MEDIACIJA

Člen 8

Zahteva za mediacijo

1. Pristojni organi sodelujočih držav članic, ki jih zadeva ugovor Sveta ECB zoper osnutek odločitve Nadzornega odbora in imajo v zvezi s tem ugovorom drugačna stališča, lahko v petih delovnih dneh od prejema ugovora, vključno z razlogi za ugovor, zaprosijo Nadzorni odbor, naj zahteva mediacijo z namenom odprave razhajanj med stališči, da se zagotovi ločenost nalog denarne politike in nadzorniških nalog. Vsak zadevni pristojni organ v ta namen predloži Nadzornemu odboru obvestilo, s katerim se zahteva mediacija ter v katerem navedejo ugovor Sveta ECB in razlogi, iz katerih se zahteva mediacija. Sekretariat bo uradno sporočil te zahteve za mediacijo članom Nadzornega odbora.

2. Kateri koli drugi pristojni organ sodelujoče države članice, ki ga zadeva isti ugovor ali ima v zvezi s tem ugovorom drugačno stališče, lahko predloži ločeno obvestilo, s katerim se zahteva mediacija, ali se pridruži k obstoječi zahtevi za mediacijo v petih delovnih dneh od uradnega obvestila o prvi zahtevi za mediacijo in izrazi svoje drugačno stališče.

3. Ugovor Sveta ECB zoper osnutek odločitve Nadzornega odbora je lahko predmet mediacije samo enkrat.

4. Pristojni organ sodelujoče države članice zunaj euroobmočja, ki uradno sporoči ECB svoje obrazloženo nestrinjanje z ugovorom Sveta ECB zoper osnutek odločitve Nadzornega odbora po členu 7(7) Uredbe (EU) št. 1024/2013 in členu 13g.4 Poslovnika Evropske centralne banke, ne more zahtevati mediacije po odstavku 1 v zvezi z istim ugovorom Sveta ECB.

5. Če pristojni organ sodelujoče države članice v petih delovnih dneh od prejema ugovora zaprosi Nadzorni odbor, naj zahteva mediacijo, Nadzorni odbor predloži obvestilo, s katerim se zahteva mediacija, sekretariatu Sveta ECB v desetih delovnih dneh od prejema ugovora Sveta ECB. Zadevni osnutek odločitve Nadzornega odbora in zadevni ugovor Sveta ECB se priložita k obvestilu, s katerim se zahteva mediacija. Obvestilo, s katerim se zahteva mediacija, se pošlje članom Sveta ECB in Nadzornega odbora.

6. Če pristojni organ sodelujoče države članice zunaj euroobmočja, ki zahteva mediacijo v zvezi z ugovorom Sveta ECB zoper osnutek odločitve Nadzornega odbora po odstavku 1, uradno sporoči ECB svoje obrazloženo nestrinjanje z istim ugovorom Sveta ECB po členu 7(7) Uredbe (EU) št. 1024/2013, se zahteva za mediacijo šteje za umaknjeno.

Člen 9

Obravnavni odbor

1. Ko je obvestilo, s katerim se zahteva mediacija, predloženo v skladu s členom 8(5), ga predsednik Odbora za mediacijo nemudoma posreduje članom Odbora za mediacijo.

2. Za vsako obvestilo, s katerim se zahteva mediacija in ki je bilo predloženo v skladu s členom 8(5), Odbor za mediacijo v petih delovnih dneh od predložitve obvestila, s katerim se zahteva mediacija, oblikuje obravnavni odbor in obvesti člane Odbora za mediacijo o njegovi sestavi.

3. Obravnavni odbor sestavljajo predsednik Odbora za mediacijo, ki predseduje obravnavnemu odboru, in štirje drugi člani, ki jih imenuje Odbor za mediacijo izmed svojih članov. Odbor za mediacijo si prizadeva doseči uravnoteženost med člani Sveta ECB in Nadzornega odbora. Obravnavni odbor ne vključuje člana, ki ga imenuje sodelujoča država članica, katere pristojni organ je izrazil drugačno stališče po členu 8(1), ali člana, ki ga imenuje sodelujoča država članica, katere pristojni organ se je pridružil obstoječi zahtevi za mediacijo po členu 8(2).

4. V 15 delovnih dneh po tem, ko Odbor za mediacijo prejme obvestilo, s katerim se zahteva mediacija, obravnavni odbor predloži predsedniku Odbora za mediacijo osnutek mnenja, ki vsebuje preučitev, ali je zahteva za mediacijo dopustna in pravno utemeljena. V nujnih primerih obravnavni odbor predloži osnutek mnenja v krajšem roku, ki ga določi predsednik.

5. Predsednik nemudoma predloži osnutek mnenja Odboru za mediacijo in skliče sejo.

POGLAVJE III

POSTOPEK ODLOČANJA

Člen 10

Mediacija

1. Odbor za mediacijo preuči osnutek mnenja, ki ga je pripravil obravnavni odbor, ter predloži mnenje Nadzornemu odboru in Svetu ECB v 20 delovnih dneh od prejema obvestila, s katerim se zahteva mediacija. V nujnih primerih Odbor za mediacijo predloži svoje mnenje v krajšem roku, ki ga določi predsednik.

2. Mnenje se poda pisno in vsebuje razloge, na katerih temelji.

3. Mnenje Odbora za mediacijo ni zavezujoče za Nadzorni odbor in Svet ECB.

Člen 11

Priprava novega osnutka odločitve

1. Potem ko Odbor za mediacijo predloži mnenje, lahko Nadzorni odbor na podlagi upoštevanja tega mnenja predloži Svetu ECB novi osnutek odločitve v 10 delovnih dneh od predložitve mnenja Odbora za mediacijo.

2. V nujnih primerih lahko Nadzorni odbor predloži novi osnutek odločitve v krajšem roku, ki ga določi predsednik Nadzornega odbora.

3. Zahteva za mediacijo v zvezi z ugovorom Sveta ECB zoper novi osnutek odločitve, predložen po odstavku 2, ni dopustna.

POGLAVJE IV

SPLOŠNE DOLOČBE

Člen 12

Zaupnost in poslovna skrivnost

1. Razprave Odbora za mediacijo so zaupne. Vendar pa lahko Svet ECB pooblasti predsednika ECB, da objavi izid razprave.

2. Dokumenti, ki jih sestavi ali hrani Odbor za mediacijo, so dokumenti ECB, zato se opredelijo in se z njimi ravna v skladu s členom 23.3 Poslovnika Evropske centralne banke.

Člen 13

Končni določbi

Ta uredba začne veljati naslednji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbami. V Frankfurtu na Majni, 2. junija 2014 Za Svet ECB Predsednik ECB Mario DRAGHI

(1) UL L 287, 29.10.2013, str. 63.

(2) Sklep 2004/257/ES Evropske centralne banke z dne 19. februarja 2004 o sprejetju Poslovnika Evropske centralne banke (ECB/2004/2) (UL L 80, 18.3.2004, str. 33).